Alueiden komitean päätöslauselma laajentumisesta

(2004/C 73/16)

ALUEIDEN KOMITEA, joka

ottaa huomioon

Euroopan komission 5. marraskuuta 2003 hyväksymän kattavan seurantaraportin Tsekin tasavallan, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian valmistautumisesta EU:n jäsenyyteen,

Euroopan komission 5. marraskuuta 2003 hyväksymän strategia-asiakirjan ja kertomuksen aiheesta "Laajentumisen jatkuminen - Bulgarian, Romanian ja Turkin edistyminen liittymisvalmisteluissa",

kymmenen ehdokasmaan 16. huhtikuuta 2003 allekirjoittaman liittymissopimuksen ja sen ratifioinnin,

Kroatian hakemuksen tulla EU:n jäseneksi,

lausuntonsa asiakirjoista "Kohti laajentuvaa unionia - Strateginen asiakirja ja Euroopan komission kertomus ehdokasmaiden liittymisvalmistelujen edistymisestä" (KOM(2002) 700 lopullinen) sekä "Komission kertomus neuvostolle - Euroopan unionin laajentumisen selittäminen" (KOM(2002) 281 lopullinen) (CdR 325/2002 fin)(1),

hyväksyi 20. marraskuuta 2003 pitämässään kokouksessa enemmistön äänin seuraavan päätöslauselman.

I. Kymmenen liittyvää valtiota

Alueiden komitea

1. suhtautuu myönteisesti komission kertomukseen ja siinä esitettyyn päätelmään, jonka mukaan "liittyvät valtiot ovat kokonaisuutena katsottuna useimpien eri asia-alojen osalta valmiita liittymään Euroopan unioniin".

2. onnittelee liittyviä valtioita sekä ehdokasvaltioita niiden merkittävästä edistymisestä.

3. toteaa kuitenkin, että kymmenen uuden valtion liittyminen jäseniksi tapahtuu 1. toukokuuta 2004 ja että viivytykset ja puutteet, joista komissio on huomauttanut, saattavat vaikuttaa moniin liittymisehtoihin mutta eivät suinkaan voi viivyttää liittymistä, ja kehottaa sen vuoksi liittyviä valtioita lisäämään ponnistelujaan, jotta ne voisivat jo liittymisen ajankohdasta alkaen noudattaa yhteisön säännöstöä niin pitkälle kuin mahdollista sekä nauttia täysimääräisesti EU-jäsenyyden tuomista eduista.

4. toteaa erityisesti, että ponnisteluja on lisättävä rakenne- ja koheesiorahastoja koskevien toimien täytäntöön panemiseksi, kun otetaan huomioon, että toimille voidaan myöntää EU:n rahoitusta tammikuun 1. päivästä 2004 lähtien.

5. korostaa, että monet komission vaatimista toimista edellyttävät paikallis- ja alueviranomaisten aktiivista panosta: korruption poistaminen, hallinnon voimavarojen tehostaminen, EU:n myöntämien varojen käsittely jne.

6. katsoo, että paikallis- ja alueviranomaiset on erityisesti sisällytettävä tukitoimiin sekä siirtymäjärjestelyihin, ja suosittelee lisäksi, että komissio sekä liittyvien valtioiden hallitukset kuulisivat alue- ja paikallisviranomaisia.

II. Bulgaria, Romania, Turkki ja Kroatia

Alueiden komitea

7. katsoo, että Bulgarian ja Romanian edistymistä on tarkasteltava maakohtaisesti. Yhden valtion ei tulisi olla riippuvainen toisen valtion kehityksestä.

8. ottaa huomioon Turkissa tapahtuneen edistymisen edellyttäen kuitenkin samalla, että Turkki ottaa lisää edistysaskelia erityisesti ihmisoikeuksien alalla. AK suhtautuu myönteisesti komission päätelmään, jonka mukaan on selvästi Turkin edun mukaista tarjota päättäväistä tukea ponnistuksissa löytää kattava ratkaisu Kyproksen kysymyksessä ja jonka mukaan ratkaisun puuttumisesta saattaisi tulla este EU-jäsenyyttä koskeville Turkin pyrkimyksille.

9. ilmaisee tyytyväisyytensä Kroatian hakemukseen tulla EU:n jäseneksi, ja uskoo vahvasti, että Euroopan unionin jäsenvaltioiden lopullinen lukumäärä ei ole 25.

10. kehottaa komissiota sekä Bulgarian, Romanian, Turkin, Kroatian ja muiden mahdollisten tulevien ehdokasmaiden hallituksia ottamaan paikallis- ja alueviranomaiset sekä niitä edustavat järjestöt alusta alkaen tiiviisti mukaan liittymistä koskeviin valmisteluihin, jotta ne voitaisiin suorittaa menestyksellä ja ripeästi.

11. suhtautuu myönteisesti AK:n ja Bulgarian neuvoa-antavan sekakomitean perustamiseen, sillä se on hyödyllinen väline paikallis- ja alueviranomaisten auttamiseksi liittymisvalmisteluissa. AK kannustaa Romanian hallitusta esittämään tällaisen komitean perustamista.

III. Yleistä

Alueiden komitea

12. korostaa suorilla vaaleilla valitun paikallis- ja aluehallinnon demokraattisen legitiimiyden merkitystä ja tukee tätä koskevia uudistuksia.

13. painottaa paikallis- ja alueviranomaisten avainasemaa EU:n politiikkojen toteuttamisessa ja liittymisvalmistelujen suhteen ja pitää tämän vuoksi valitettavana, ettei kertomuksissa juurikaan viitata paikallis- ja aluehallintoon. Komitea kehottaa komissiota sisällyttämään alue- ja paikallisviranomaiset korostetummin valvontatoimiinsa.

14. korostaa, että valmiuksien parantaminen kaikilla hallinnon tasoilla ja erityisesti paikallis- ja aluehallinnossa on tärkeää, ja uskoo, että nykyisten jäsenvaltioiden ja jäseniksi liittyvien maiden alue- ja paikallisviranomaisten välisellä yhteistyöllä on huomattava merkitys kehitettäessä valtiotasoa alemman tason hallinnon valmiuksia räätälöityjen ohjelmien, neuvonannon ja ammatinharjoittajien välisen kokemustenvaihdon sekä pitkäaikaisten kumppanuuksien avulla.

15. pitää valitettavana, että komissio suosittelee unioniin liittyviä valtioita koskevissa seurantakertomuksissaan järjestelmällisesti yksityistämisen nopeuttamista. On muistettava, että Euroopan yhteisön perustamissopimuksen 295 artiklassa todetaan, että yhteisön lainsäädännöllä ei puututa jäsenvaltioiden omistusoikeusjärjestelmiin. Yksityistäminen ei ole mikään itseisarvo eikä sitä tulisi sekoittaa markkinoille pääsyn avaamiseen aloilla, joilla EU:lla on sääntelyvaltaa. Markkinoille pääsyn avaamisen sosiaalisia vaikutuksia unioniin liittyvissä maissa tulisi tarkkailla tiiviisti.

16. ehdottaa, että AK järjestäisi tästä aiheesta kuulemistilaisuuden, johon osallistuu tarkkailijoita ja vieraita Bulgariasta, Romaniasta, Turkista ja Kroatiasta, ja pyytää "ulkosuhteet"-valiokuntaa suorittamaan valmistelut.

Bryssel, 20. marraskuuta 2003.

Alueiden komitean

puheenjohtaja

Albert Bore

(1) EUVL C 128, 29.5.2003, s. 56.